**Îngerii**

*MariusIonescu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Stăm cugetînd,

contemplînd, studiind

și nu-nțelegem o iotă!...

Vezi lumea alergînd călcîndu-se-n picioare

c'a venit mașina cu bani murdari?

Mi-e silă...

Stăm pe un acoperiș

rîzînd-plîngînd-înjurînd pe muțește...

Ete-te la ei cum viermuiesc:

furnicar de oameni

cumpărînd nimicuri

pe bani de nimic

ascultînd de nimeni...

Mi-e greață!...

Vezi cum toți merg teleghidați

către statuia lui Neica Nimeni-Vodă

cu buchete de flori de pucioasă?

Vezi poetul străzii - biet

"filozof-ca-Noica-și-așa-mai-departe"

ce vrea să-i oprească -

moare strivit de tăvălugul de oameni?!

Mi-e groază!...

Înger în piele neagră,

ți-ai rupt aripile în mulțime

pe drumul bătut spre mine

după ce ți-ai amanetat

coroana ca să vii...

Privirea ta îmi spune că și tu

ai văzut tot ce s-a putut vedea:

Prea multe!...

Să fugim cît mai degrabă

să ne salvăm din iad!!...

Vezi cum vin polițiști cu cîini canibali

ce ne-au găsit ascunzișul?

Am aripi de rezervă;

pot să ți le împrumut...

Să mergem!...